หุ้นเยอรมันถูก-ดี
ทิสโก้ ฉวยจังหวะหุ้นเยอรมันถูกกดราคา ออกทริกเกอร์ช้อน หวังกำไร 8% ใน 8 เดือน
9 ก.ย. 2558

ทิสโก้ ฉวยจังหวะหุ้นเยอรมันถูกกดราคา ออกทริกเกอร์ช้อน หวังกำไร 8% ใน 8 เดือน
นายสาห์รัช ชัฎสุวรรณผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ เปิดเผยว่า มูลค่าของตลาดหุ้นเยอรมันอยู่ในระดับที่น่าสนใจ โดยปัจจุบันสัดส่วนราคาต่อกำไรต่อหุ้น (พี/อี) ล่วงหน้าที่ 11-12 เท่า โดยมีส่วนลดจากดัชนี STOXX600 หรือดัชนีหุ้นขนาดใหญ่ของยุโรปอยู่ประมาณ 16% ซึ่งสูงที่สุดเป็นประวัติการณ์
“ทิสโก้จึงยังคงแนะนำให้เพิ่มน้ำหนักการลงทุนในตลาดหุ้นเยอรมัน และเพื่อจับจังหวะการลงทุนในช่วงเวลาที่เหมาะสม บลจ.ทิสโก้ จึงเปิดเสนอขายกองทุนทิสโก้ เยอรมัน อิควิตี้ ทริกเกอร์ 8%#5 ลงทุนในตลาดหุ้นเยอรมัน ผ่านกองทุนหลักคือ db x-trackers DAX UCITS ETF (DR) โดยมีเป้าหมายเลิกโครงการที่ 8% ภายใน 8 เดือน”นายสาห์รัช กล่าว
ทั้งนี้ กองทุนจะเสนอขายครั้งแรก วันที่ 9-14 ก.ย. 2558
นายสาห์รัช กล่าวอีกว่า เยอรมนียังมีพื้นฐานทางเศรษฐกิจที่มั่นคงแข็งแรงที่สุดในยุโรป ล่าสุดดัชนีผู้จัดการฝ่ายจัดซื้อ (พีเอ็มไอ) เดือน ส.ค. ของเยอรมนี เพิ่มขึ้นสู่ 53 จุด ถือว่าสูงสุดในรอบ 16 เดือน
นอกจากนี้ คาดว่าการขึ้นดอกเบี้ยของธนาคารกลางสหรัฐ(เฟด) ที่อาจจะขึ้นอีก 1 ครั้งในปีนี้ จะส่งผลให้ค่าเงินเหรียญสหรัฐมีทิศทางแข็งค่าขึ้นเมื่อเทียบกับยูโร ซึ่งจะช่วยสนับสนุนกำไรของบริษัทส่งออก ซึ่งเป็นสัดส่วนใหญ่ของตลาดหุ้นเยอรมันที่มีสัดส่วนยอดขายจากนอกประเทศถึงมากกว่า 80% อีกทั้งตลาดหุ้นเยอรมันไม่มีสัดส่วนของบริษัทในกลุ่มพลังงาน จึงไม่ได้รับผลกระทบจากราคาน้ำมัน
นายนาวิน อินทรสมบัติ รองกรรมการผู้จัดการ บลจ.กสิกรไทย กล่าวว่า บลจ.กสิกรไทยเตรียมจ่ายปันผลกองทุนเค หุ้นยูเอส ดัชนีเอ็นดีคิว 100 (K-USXNDQ) ในอัตรา 0.25 บาท/หน่วย สำหรับผลการดำเนินงานตั้งแต่วันที่ 1 มี.ค.-31 ส.ค. 2558 โดยจ่ายให้ผู้ถือหน่วยที่มีรายชื่ออยู่ในสมุดทะเบียน ณ เวลา 08.00 น. ของวันที่ 31 ส.ค. และมีกำหนด จ่ายเงินปันผลพร้อมกันในวันที่ 14 ก.ย. 2558 
ทั้งนี้ ตั้งแต่ต้นปีถึงวันที่ 1 ก.ย.ที่ผ่านมา ดัชนีแนสแด็กปรับตัวลงเพียง 2% ขณะที่ตลาดหุ้นสหรัฐในภาพรวมติดลบ 7%
“แม้ว่ามูลค่าหุ้นสหรัฐจะปรับฐานลงมาประมาณ 10% จากจุดสูงสุดในเดือน ก.ค.ที่ผ่านมา แต่ระดับราคาหุ้นปัจจุบันก็ยังซื้อขายอยู่ในระดับสูงกว่าค่าเฉลี่ยระยะยาว โดย พี/อี อยู่ที่ 16.47 เท่า เทียบกับค่าเฉลี่ยระยะยาว 10 ปีที่ 14.94 เท่า
“นักลงทุนจึงอาจต้องใช้ความระมัดระวังในการเข้าลงทุนในหุ้นสหรัฐเพิ่มเติม เนื่องจากมองว่าความน่าสนใจในการเข้าลงทุนมีค่อนข้างจำกัด รวมถึงในภาวะที่ยังคงมีความไม่แน่ชัดเกี่ยวกับกรณีการปรับขึ้นดอกเบี้ยของเฟด” นายนาวิน กล่าว 
ภาพ...เอเอฟพี